VENDIM
Nr. 177, datë 26.3.2014

PËR KRIJIMIN, PËRBËRJEN, FUNKSIONIMIN, PËRGJEGJËSITË DHE DETYRAT E KOMISIONIT TË POSAÇËM PËR ADMINISTRIMIN E UJËRAVE NDËRKUFITARE
(Ndryshuar me VKM nr. 223, datë 11.3.2015)
(i përditësuar)

Në mbështetje të nenit 100 të Kushtetutës dhe të pikës 2, të nenit 22, të ligjit nr. 111/2012, “Për menaxhimin e integruar të burimeve ujore”, me propozimin e ministrit të Mjedisit, Këshilli i Ministrave

VENDOSI:

1. Krijimin e Komisionit të Posaçëm për Administrimin e Ujërave Ndërkufitare.
2. Komisioni kryesohet nga zëvendësministri i Bujqësisë, Zhvillimit Rural dhe Administrimit të Ujërave, përgjegjës për fushën e ujërave, dhe ka në përbërje anëtarë, përfaqësues nga:
- Ministria e Punëve të Jashtme; 		      
- Ministria e Drejtësisë;			      
-Ministria e Bujqësisë, Zhvillimit Rural dhe Administrimit të Ujërave;      
-Ministria e Zhvillimit Ekonomik, Tregtisë dhe Sipërmarrjes;	      
- Ministria e Energjisë dhe Industrisë;		      
- Ministria e Transportit dhe Infrastrukturës; 	      
- Ministria e Zhvillimit Urban dhe Turizmit; 	      
- Ministria e Punëve të  Brendshme;		 
- Ministria e Financave; 			 
- Ministria e Mbrojtjes;			
- Ministria e Shëndetësisë;			      
- Ministria e Arsimit dhe Sportit;		 
- Ministria e Kulturës; 			
- Akademia e Shkencave e Republikës së Shqipërisë;
 - ministri i Shtetit për Çështjet Vendore;
- Sekretariati Teknik i Këshillit Kombëtar të Ujit.
3. Drejtoria përgjegjëse për administrimin e ujërave, në ministrinë përgjegjëse për fushën e ujërave asiston në çdo mbledhje të Komisionit dhe ka për detyrë:
a) hartimin e programit të mbledhjes;
b) hartimin e drafteve sipas tematikave përkatëse;
c) njoftimin e anëtarëve;
ç) realizimin e detyrave të tjera që i ngarkon kryetari i Komisionit.
4. Ngarkohen titullarët e institucioneve të përmendura në pikën 2 për të caktuar përfaqësuesit e tyre në këtë Komision, të cilët duhet të jenë të niveleve të larta drejtuese. 
[bookmark: _GoBack]5. Komisioni harton, shqyrton dhe i propozon ministrit përgjegjës për fushën e ujërave marrëveshje bashkëpunimi me secilin vend fqinj, duke trajtuar të gjitha çështjet që lidhen me menaxhimin e integruar të burimeve ujore ndërmjet vendeve respektive.
6. Për probleme dhe çështje specifike, Komisioni ka të drejtën të krijojë nënkomisione me ekspertë të fushave përkatëse.
7. Veprimtaria e Komisionit mbështetet në legjislacionin shqiptar, si dhe në marrëveshjet e konventat ndërkombëtare, në të cilat Republika e Shqipërisë është palë.
8. Vendimi nr. 337, datë 15.7.1999 i Këshillit të Ministrave, “Për krijimin e Komisionit Qeveritar për Problemet Ujore me Vendet Fqinje”,  i ndryshuar, shfuqizohet.
Ky vendim hyn në fuqi pas botimit në Fletoren Zyrtare.

Kryeministri
Edi Rama

